introvert

Forord

1 Introverte og ekstroverte

Sånn er introverte og ekstroverte

Er du introvert?

2 Jeg har dessverre ikke anledning …

Slik passer du på deg selv i familien og blant venner

Stå for den du er

Slik gjør du det når du ikke vil lyve med stil

Festråd for introverte

Når vi ikke kan si nei

Når vi godt kan si nei

Tilstelninger med barna

Taktfulle avbud

3 Når introverte elsker

Sånn får du plass i parforholdet ditt

Introvert møter introvert

Introvert møter ekstrovert

Slik pleier du parforholdet ditt – fem virkelig gode råd

4 Kan jeg dra hjem nå?

Slik støtter du det introverte barnet ditt

Jacob og Elise

Det introverte barnet

Gi det introverte barnet ditt støtte

I barnehagen

På skolen

Hjemme

Fødselsdagsfeiringer

På fritiden

5 «Jammen, jeg får ikke tid til å trekke pusten engang!»

Introvert forelder til ekstrovert barn

Dette har jeg lært av det ekstroverte barnet mitt

Dette jeg har lært det ekstroverte barnet mitt

6 Må ikke bli forstyrret

Slik får du det godt på jobben (og sånn får arbeidsplassen din størst glede av talentene dine)

Introverte og ekstroverte på arbeidsplassen

Hva ønsker introverte?

Ro og respekt

Stå for den du er

Den introverte lederen

Yes, we can!

Ti gode råd til introverte ledere

7 Til slutt

Utvalgt litteratur

Takk

Forord

Liker du å være for deg selv?

Trives du med å fordype deg – og vil helst ikke bli forstyrret?

Vil du helst feire fødselsdagen din bare med dine nærmeste?

Har du vært invitert på fest og endt med å gjemme deg på badet?

Er du altfor godt forberedt når du skal holde et foredrag eller en presentasjon eller når du skal undervise?

Må du sette av tid til deg selv for å komme til krefter igjen etter at du har vært sosial?

Hvis du svarer ja på de fleste av spørsmålene, er du sannsynligvis introvert. Da må du gjerne besøke meg på landstedet mitt! Der vi kan sitte og lese hver for oss, og så kan vi skifte på å sette over tevannet. Hvis du har lyst, kan vi gå en tur. Jeg lover å ikke forstyrre deg. Og jeg lover å ikke synes at du er sær eller rar. For jeg er som deg. Faktisk er det riktig mange av oss. Noen mener at 30 prosent av alle mennesker er introverte. Andre tror det er så mye som halvparten.

Er du overrasket over at vi er så mange? Det er nok fordi en del av oss later som vi ikke er introverte og anstrenger oss for å passe inn i en verden der de ekstroverte synes å bli mest verdsatt. For man blir jo så trett av å høre at man er sær og må komme ut av hulen sin for å vise at man er frisk. Da er det enklere å spille skuespill (og ta seg en lur etterpå). Det gjorde jeg lenge selv. Men vet du hva? Det gidder jeg ikke mer!

Jeg vil bli akseptert som den jeg er. Nei, jeg vil ikke bare bli akseptert som den jeg er. Jeg vil faktisk understreke at jeg – og du – har noe spesielt og fint å bidra med i en verden der de ekstroverte har fått patent på hvordan man helst bør være.

Introvert handler om hvordan man ikke lenger må slå knute på seg selv for å passe inn i en ekstrovert verden. Det handler om å stå oppreist som den man er. Det handler om hvordan det gir en et bedre liv. Og hvordan de andres liv også blir bedre av det, fordi de ekstroverte har bruk for vår ro og ettertenksomhet.

Ikke minst handler Introvert om hvordan vi helt konkret kan nå dette målet: Hvilke valg vi må ta i familien, i arbeidslivet og i vårt sosiale liv, slik at vi hver og en av oss kan leve på en måte hvor vi er tro mot oss selv og kan yte vårt beste.

Når du leser videre, vil du få gode, konkrete råd om hvordan du kan leve et liv som passer den personen du faktisk er. En som tenker seg om før hun/han handler. En som lader opp i ensomhet. En som har pustet dypt inn på fremmede badeværelser – og iblant også har tenkt noen virkelig kloke tanker på andres bad.